”በግብፅ የተጀመረው የህዝብ ለህዝብ ዲፕሎማሲ ተጠናክሮ መቀጠል አለበት”- ፕሬዚዳንት ዶክተር ሙላቱ
 በግብፅ የተጀመረው የህዝብ ለህዝብ ዲፕሎማሲ ተጠናክሮ መቀጠል እንደሚገባው የኢፌዴሪ ፕሬዚዳንት ዶክተር ሙላቱ ተሾመ ገለፁ።ፕሬዚዳንት ሙላቱ ወደ ግብፅ ተጉዞ የነበረውን የህዝብ ዲፕሎማሲ የልኡካን ቡድን በጽሕፈት ቤታቸው ተቀብለው ባነጋገሩበት ወቅት እንደተናገሩት የአገር ብሔራዊ ጥቅም ለማስከበር የመንግስት ሥራ ብቻ ሳይሆን የመላው ህዝብ ኃላፊነት ነው።በአገሪቱ የተጀመረውን እድገትና ልማት ይበልጥ ለማረጋገጥ የተፈጥሮ ሀብት አሟጦ መጠቀም እንዳለበትም ገልፀዋል።“የልኡካን ቡድኑ በግብፅ የጀመረው የህዝብ ለህዝብ ግንኙነት የማጠናከርና በአባይ ወንዝ የጋራ ተጠቃሚነት እንዲሰፍን የማድረገ ጥረት አጠናክሮ መቀጠል አለበት” ብለዋል ፕሬዚዳንት ሙላቱ።ኢትዮጵያ ስታድግ እንጂ፤ ኢትዮጵያ ስትቆረቁዝና ስትዳከም የሚጎዳ እንጂ የሚጠቀም የተፋሰሱ ህዝብ እንደማይኖር ለማስገንዘብ ይህ የህዝብ ለህዝብ ዲፕሎማሲ ተጠናክሮ መቀጠል እንዳለበት አሳስበዋል።የኢፌድሪ የውጭ ጉዳይ ሚኒስትር ዶክተር ቴድሮስ አድሓኖም በበኩላቸው አዲሱ የግብፅ መንግስት ከተቋቋመ ወዲህ የጋራ ተጠቃሚነትን ሃሳብ እየተንጸባረቀ መሆኑን ገልፀዋል።የተጀመረው የህዝብ ለህዝብ የዲፕሎማሲ እንቅስቃሴ ተቋማዊ ለማድረግ የውጭ ጉዳይ ሚኒስቴር እንደሚሰራም አረጋግጠዋል።የኢፌዴሪ የህዝብ ተወካዮች ምክር ቤት አፈ ጉባኤና የልኡካን ቡድኑ መሪ አቶ አባዱላ ገመዳ እንደገለፁት  በኢትዮጵያ ያለው ልማት፣ የውስጥ ጥንካሬና አንድነት አገሪቱን ያላትን ተሰሚነትና ትኩረት እንዲጨመር አስችሏል።ቡድኑ በቆይታው በግብፃውያን በኩል አብሮ የመልማት፣ የመወያየትና የጋራ ተጠቃሚነት የማሳደግ ፍላጎት ቢኖርም፣ አሁንም የተሳሳተ አመለካከት መኖሩን መገንዘቡንም አመልክተዋል።ቡድኑ ከአገሪቱ ፕሬዚዳንት፣ ጠቅላይ ሚኒስትር፣ ምሁራን፣ የንግድ ማህበረሰብ፣ የኃይማኖት አባቶችና ከሌሎች የማህበረሰብ ክፍሎች ጋር የአገሮቹን ዲፕሎማሲና ኢኮኖሚያዊ ግንኙነት ለማጠናከር በሚቻልበት ሁኔታ ላይ መክሯል።(ኢዜአ)